Gunnar Ekelöf
Store norske leksikon,Språk og litteratur,Litteratur i verden,Europa,Sveriges litteratur,Sveriges litteratur 1900-1960
Gunnar Ekelöf var en svensk forfatter og medlem i Svenska Akademien fra 1958. Han var en av de store nyskapende diktere, ikke bare innen svensk, men også i internasjonal modernistisk tradisjon.
Etter en ulykkelig oppvekst i et høyborgerlig Stockholms-hjem, studerte han orientalske språk blant annet i London. Debutsamlingen Sent på jorden (1932, ny utvidet utgave 1962) ble til etter et Paris-opphold og vakte stor oppsikt på grunn av diktenes modernistiske form. Dedikation (1934) vitner om påvirkning fra den franske forfatteren Arthur Rimbaud og de senere surrealister, og fra svensk romantikk, men er likevel mindre fremmedartet i formen.En lett og lys lyrikk i slekt med folkevisene møter man i Sorgen och stjärnan (1936) og i Köp den blindes sång (1938), hvor nordisk natur og samtidens politiske hendelser utgjør nye motiver. Färjesång (1941) er en epokeskapende samling i svensk poesi. Det lyriske jeg innbefatter alle menneskelige erfaringer («En värld är varje människa») i en mystikk hvor meningsløsheten gir livet mening. I et nakent og enkelt språk gjennomføres en analyse av grunnleggende vurderinger og opplevelser. Persisk og arabisk litteratur, asiatisk kunst og skulptur, buddhistiske, taoistiske og sufistiske religiøse kildeskrifter ligger bak symboler og billedspråk. Den abstrakte tendensen ble utviklet videre i den samlingen som i tittelen har Lucifers devise, «Jeg vil ikke tjene», Non serviam (1945). Denne og Om hösten (1951) ga også plass for satirer over velferds-Sverige.Med de tre absurdistiske samlingene Strountes (Tøv, 1955), Opus incertum (1959) og En natt i Otočac (1961) vendte han seg mot den «høye» poesien med humoristiske og groteske innfall. Samtidig utga han det lange diktet En Mölna-Elegi (1960), hvor nuet smelter sammen med fortiden og fremtiden, og sitater fra gresk og latin er innvevet i teksten. I dette fortsettes samtidig linjen fra hans tidligere poesi.Ekelöf stod på denne tiden som den dominerende skikkelsen innen svensk lyrikk. Som hans hovedverk regnes den såkalte Dīwāntrilogien eller Akritsyklusen, tilkommet i en eneste poetisk raptus: Dīwān över Fursten av Emgión (1965), Sagan om Fatumeh (1966) og Vägvisare till underjorden (1967). Autentiske, blodige hendelser fra bysantinsk historie utgjør rammen for en eksotisk og erotisk farget mystikk, en bevegelse fra jeg'et i retning av sammensmeltning med en kosmisk jomfrumor, et sentralt tema hos Ekelöf siden debuten.Posthumt utkom diktsamlingen Partitur (1969). Grotesker (1981) inneholder delvis upublisert antipoesi, Variationer (1986) dikt trykt i aviser og tidsskrifter. Den djerve eksperimentering og den stadige utvikling i hans forfatterskap er forbundet med en klassisk, gjerne antikk tradisjon og dannelse. Både formelt og språklig står hans dikt musikken nær. Hans fire prosa- og essaysamlinger, Promenader (1941), Utflykter (1947), Blandade kort (1957), Lägga patience (1969), gir ved siden av de etterlatte utkast og opptegnelser utgitt av Ingrid Ekelöf (G. E. En självbiografi, 1971, og En röst, 1973), en god innføring i Ekelöfs på en gang enkle og ytterst sammensatte følelses- og forestillingsverden. Han utga også oversettelser, særlig av fransk poesi, Valfrändskaper (1960). Ekelöfs Skrifter er utgitt i 8 bind i 1991–93 av Reidar Ekner. Les mer i Store norske leksikon Sveriges litteratur litteratur lyrikk prosa modernisme – litteratur Eksterne lenker Les mer om Gunnar Ekelöf i Svenskt översättarlexikon Les utvalgte verk av Gunnar Ekelöf hos litteraturbanken.se Les verk om Gunnar Ekelöf hos litteraturbanken.se Utvalgte verk Sent på jorden (1932, ny utvidet utgave 1962)  Dedikation (1934)  Sorgen och stjärnan (1936)  Köp den blindes sång (1938)  Färjesång (1941)  Promenader (1941)  Non serviam (1945)  Utflykter (1947)  Om hösten (1951)  Strountes (1955)  Blandade kort (1957)  Opus incertum (1959)  En Mölna-Elegi (1960)  En natt i Otočac (1961)  Dīwān över Fursten av Emgión (1965)   Sagan om Fatumeh (1966)  Vägvisare till underjorden (1967)  Lägga patience (1969) Partitur (1969) Grotesker (1981) Variationer (1986) Litteratur Ekner, Reidar: I den havandes liv: åtta kapitel om Gunnar Ekelöfs lyrik, 1967, Finn boken  Ekner, Reinar: Gunnar Ekelöf : en bibliografi, 1970, Finn boken  Fryd, Annette: Ekfraser: Gunnar Ekelöfs billedbeskrivende digte, 1999, isbn 87-7289-571-3, Finn boken  Hellström, Pär: Livskänsla och självutplåning: studier kring framväxten av Gunnar Ekelöfs Strountesdiktning, 1976, isbn 91-506-0046-x, Finn boken  Lagercrantz, Olof: Jag bor i en annan värld, men du bor ju i samma, 1994, isbn 91-46-16712-9, Finn boken  Landgren, Bengt: Ensamheten, döden och drömmarna: studier över ett motivkomplex i Gunnar Ekelöfs diktning, 1971, Finn boken  Olsson, Anders: Ekelöfs nej, 1983, isbn 91-0-045952-6, Finn boken  Olsson, Anders: Gunnar Ekelöf, 1997, isbn 91-27-03947-1, Finn boken  Sommar, Carl Olov: Gunnar Ekelöf : en biografi, 1989, isbn 91-0-055290-9, Finn boken  Åström, Paul: Gunnar Ekelöf och antiken, 1992, isbn 91-7081-007-9, Finn boken  